  Наталья Тетерина Удмуртиын улӥсьёс «Ночь кино» куинетӥ огъяросси акциын возьматоно фильмъёс понна куара сётыны быгато. Элькунысь Калык творчествоя юртлэн пресс-службаез ивортэмъя, улосвылын ужрад 85-лэсь ятыр площадкаосын ортчоз.  Кызьы ивортэмын Россиысь лулчеберетъя министерстволэн , учкисьёслы 2017-2018 аръёсы Россиын кылдытэм 26 фильмъёс ӵектэмын. Соос пӧлын Алексей Учительлэн «Матильда» фильмез, Константин Хабенскийлэн «Собибор» картинаез, Валерий Тодоровскийлэн «Большой» ужез, Данила Козловскийлэн «Тренерез», озьы ик «Два хвоста», «Садко», «Фиксики. Большой секрет» мультфильмъёс но мукетыз.  Дэмлам ужъёс пӧлысь учкисьёс котькӧнязэ бырйыны быгато. Акци дыръя, 25-тӥ гудырикошконэ, тужгес трос куара люкам фильмъёсты возьматозы.  Тодэ вайытом, кылем арын кинолы сӥзем уе Удмуртиын «28 панфиловцев» но «Время первых» фильмъёсты возьматӥзы. ВАТСАН Кинолэн фондэныз но Россиысь лулчеберетъя министерствоен радъям кинематографлы сӥзем «Ночь кино» огъяросси акци нырысьсэ 2016-тӥ арын ортчиз. Ужрад дыръя кинотеатръёсын но музейёсын концертъёс но кино возьматонъёс радъясько. Тегъёс: Лулчеберет Ижкар кино Удмуртия кинотеатр фильм  